Shotoku Taishi
Shotoku Taishi var regent i Yamatostaten under kejserinde Suiko (554-628) fra 593. Prins Shotoku, der oprindelig hed Umayado no Miko og kom fra den indflydelsesrige Soga-familie, er legendarisk i Japan, og mange grundlæggende politiske og religiøse forhold tilskrives ham. Han etablerede direkte diplomatiske forbindelser til Kina, og i 603 indførte han ved hoffet et rangsystem efter kinesisk forbillede; hidtil havde embederne været arvelige, nu tildeltes de efter evner.
Shotokus 17 artikler store regelsamling fra 604 regnes for Japans første grundlov; blandt andet gjorde den buddhismen i en konfucianskfarvet udgave til statsreligion. Det er dog omstridt om Shotoku kan tillægges æren, da nogle forskere anser den for at være senere.
De buddhistiske templer Shitennoji i Osaka og Horyu-ji ved Nara er grundlagt af Shotoku, som desuden skrev kommentarer til buddhistiske skrifter og samlede flere nationale krøniker.